
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru modificarea şi completarea Ordonanţei de urgenţă a Guvernului nr. 104/2002 privind regimul vamal al mărfurilor comercializate în regim de duty-free, cu care comisia noastră a fost sesizată în fond cu adresa Biroului Permanent nr. P.L.X -708 din 22 noiembrie 2004.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru modificarea şi completarea 

Ordonanţei de urgenţă a Guvernului nr. 104/2002 privind 

regimul vamal al mărfurilor comercializate în regim 

de duty-free
Cu adresa nr. P.L.X -708 din 22 noiembrie 2004, Biroul Permanent conform art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr. 23/2003, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru modificarea şi completarea Ordonanţei de urgenţă a Guvernului nr. 104/2002 privind regimul vamal al mărfurilor comercializate în regim de duty-free.

La întocmirea raportului s-au avut în vedere avizul Consiliului Legislativ şi punctul de vedere al Guvernului.
La lucrările comisiei au participat  22  deputaţi, din totalul de 25 membri ai comisiei.

La dezbaterea proiectului au participat ca invitaţi, în conformitate cu prevederile art. 51 şi 52 din Regulamentul Camerei Deputaţilor, reprezentanţii Ministerului Finanţelor Publice doamna Ianda Elena – director general adjunct şi domnul Hură Mihai – director general adjunct, care au susţinut forma rezultată din prezentul raport.

Acest proiect de lege a fost adoptat de Senat în şedinţa din data de 15 noiembrie 2004.
Proiectul de lege, potrivit art. 75 din Constituţia României, republicată şi art. 86 din Regulamentul Camerei Deputaţilor, este de competenţa decizională a Camerei Deputaţilor.
Prezentul proiect de Lege are ca obiect de reglementare restrângerea comercializării mărfurilor cu amănuntul în valută, în regim duty-free, numai în magazinele care funcţionează în acest scop în aeroporturile deschise pentru traficul extern de pasageri, magazinele duty-free diplomatice şi la bordul aeronavelor care efectuează curse în trafic extern de pasageri.
La nivel comunitar, începând cu anul 1979, Comisia Europeană şi-a exprimat opoziţia faţă de existenţa magazinelor cu vânzare în regim duty-free pe motivul că ar contraveni sistemului comunitar de impozitare. Începând cu 30 iunie 1991 vânzările în regim duty-free pentru călătoriile intracomunitare au fost abolite.

La nivel naţional, sistemul de vânzări în regim duty-free este reglementat prin Ordonanţa de urgenţă a Guvernului nr. 104/2002 privind regimul vamal al mărfurilor comercializate în regim duty-free şi prin Ordinul nr. 1397/2002 al ministrului finanţelor publice pentru aprobarea Normelor de organizare, funcţionare şi controlul vamal al activităţii de comercializare a mărfurilor în regim duty-free.

Abordarea problemei comercializării mărfurilor în regim duty-free s-a făcut şi cu ocazia lucrărilor Subcomitetului nr. 8 de aderare România – Uniunea Europeană „Vama, Impozitare, Droguri şi Spălarea banilor”, care a avut loc în perioada 16 – 17 septembrie 2004 când ne-am asumat obligaţia respectării recomandărilor comunitare în domeniu, respectiv, ca reglementările naţionale în vigoare care privesc activitatea de duty-free în punctele de trecere a frontierei să se abroge în cursul anului 2006.

Ca urmare, în momentul în care România va fi admisă în Uniunea Europeană magazinele duty-free vor funcţiona doar în aeroporturile internaţionale şi în porturi, din care persoanele fizice pot plecat spre o destinaţie internaţională. De asemenea, va fi menţinută activitatea pentru deservirea diplomaţilor.

In urma examinării proiectului de Lege pentru modificarea şi completarea Ordonanţei de urgenţă a Guvernului nr. 104/2002 privind regimul vamal al mărfurilor comercializate în regim de duty-free, în şedinţa din data de 26.01.2006, comisia a hotărât, cu unanimitate de voturi, respingerea acestuia.
Prezentul proiect de lege face parte din categoria legilor ordinare.

	PREŞEDINTE,
Mihai Nicolae Tănăsescu
	SECRETAR,
Radu Cătălin Drăguş


Expert parlamentar,
          Popescu Luminiţa

